Yhdysvaltain presidentti Donald Trump on pitänyt puheenvuoronsa New Yorkissa parhaillaan käynnissä olevassa YK:n yleiskokouksessa.

Tiistaina New Yorkissa meneillään olevassa YK:n yleiskokouksessa puhunut Yhdysvaltain presidentti Donald Trump varoitti Irania pakotteiden tiukentamisesta, mikäli maa ei lopeta ”fanaattisia” aseistautumispyrkimyksiään sekä ”aggressiotaan” Lähi-idässä.

– Toivoessaan pakotteista vapautumista, maa on lisännyt väkivaltaista ja provosoimatonta aggressiotaan. Niin kauan kuin Iranin uhkaava käytös jatkuu, sanktioita ei poisteta – niitä kiristetään, Trump ilmoitti puheessaan.

Puheessaan Trump tuomitsi Iranin ”verenhimoisuuden” sekä vaati muita valtioita painostamaan Irania Yhdysvaltojen mukana. Toisaalta hän myös sanoi, että on olemassa tie rauhaan.

– Haluamme kumppaneita, emme vihollisia, Trump sanoi.

Hänen mukaansa kaikilla valtioilla on velvollisuus toimia asiassa. Trump vaati myös Yhdysvaltain Persianlahdella olevia liittolaisia normalisoimaan välejään Israeliin, jotta Iranille saataisiin luotua alueellista vastavoimaa.

Puheessaan Trump myös puolusti nationalistista politiikkaa sekä kritisoi ”avoimien rajojen aktivisteja”, joiden toimet ovat hänen mukaansa ”julmia ja pahoja”. Trumpin mukaan ”globalismi” on saanut maailman johtajat joustamaan omista kansallisista intresseistään.

– Tulevaisuus ei kuulu globalisteille. Tulevaisuus kuuluu patriooteille, Trump julisti.

Haluaa ”suurenmoisen kauppasopimuksen” Britannian kanssa

Iranin lisäksi Trump varoitti puheessaan myös Kiinaa. Trumpin mukaan maailma seuraa nyt, kuinka Kiina käsittelee Hongkongissa pitkään jatkuneita mielenosoituksia, jotka ovat herättäneet pelkoa sotilaallisesta väliintulosta.

– Se, miten Kiina valitsee käsitellä tilannetta, kertoo paljon sen roolista tulevaisuuden maailmassa. Me kaikki luotamme presidentti Xi’hin suurena johtajana, Trump ilmoitti.

Hän julisti myös Kiinan Yhdysvaltoihin kohdistaman, kauppaan liittyvän ”hyväksikäytön” olevan ohi Yhdysvaltojen osalta. Kiinaan kohdistuneesta kritiikistään huolimatta Trump oli kuitenkin toiveikas sen suhteen, että maat saavat vielä solmittua kauppasopimuksen, joka merkitsisi loppua niiden väliselle kauppasodalle.

Puheessaan Trump sanoi myös haluavansa solmia EU:sta eroa tekevän Britannian kanssa ”suurenmoisen kauppasopimuksen”. Hän kertoi työskentelevänsä asian eteen tiiviisti yhdessä Britannian pääministerin Boris Johnsonin kanssa.